Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од И. Ј. од Скопје, поднесена против Решението на Министерството за обрана, по предметот Барање за пристап до информации од јавен карактер, на 01.09.2026 година, го донесе следното 

Р Е Ш Е Н И Е 

1. Жалбата изјавена од И. Ј. од Скопје, поднесена против Решението на Министерството за обрана бр.12-2519/2 од 17.08.2026 година, заведена во Агенцијата под бр.08-287 на 24.08.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации бр.12-2519/2 од 17.08.2026 година СЕ ПОНИШТУВА.                                                                                                                                                                                                                                                                                                 
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

И. Ј. од Скопје, како што е наведено во Жалбата, на 04.08.2026 година поднел Барање за пристап до информации од јавен карактер до Министерството за одбрана, со кое побарал писмено да му се достават следните информации: 
„Во мемонетот на поднесување на ова барање, потребна е информација од јавен карактер, колку членови имаат следните синдикати:
· Независен синдикат на одбраната (НСО),
· Независен синдикат на професионални војници на Македонија (НСПВМ),
· Незавиден сидикат на професионални војници СО Скопје (НСПВ СО),
· Синдикат на одбраната и безбедноста (СОБ),
· Армиски синдикат – МЕСО,
· Синдикат на вработените во одбраната и Армијата (СВОА)“.  
Постапувајќи по наведеното Барање, Имателот на информации до Барателот доставил Решение за одбивање на Барањето на Барателот бр.12-2519/2 од 17.08.2026 година. Во Образложението на решението е наведено: „...Министерството за одбрана не располага со бараната информација.“. 
Незадоволен од донесеното Решение, Барателот на информации поднел Жалба до Агенцијата, заведена под бр.08-287 на 24.08.2026 година. Во Жалбата меѓу другото е наведено: „...Ова претставува скандалозен одговор и целосно неточен одговор, од причина што согласно Колективниот договор на МО, Директорот за финансии ја сопира членарината од платата на членовите и ја уплаќа на сметка на синдикатот...“. 
Агенцијата со електронски допис бр. 08-287 од 25.08.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации на начин и во форма наведени во Барањето.
Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение за одговор на барање за слободен пристап до бараната информација на Барателот, не му ги доставил побараните информации на начин и во форма наведени во Барањето, со образложение дека не е создавач на бараната информација.
Што се однесува до наводите на оспореното Решение на Имателот на информации, дека не располага со побараните информации, Агенцијата му укажува на Имателот на информации дека е должен да докажува до Агенцијата дека не располага со побараните информации ниту ја создал бараната информација. Имено, доколку не располага ниту ја создал информацијата, Имателот на информации е должен да постапува согласно член 18 став 1 од Законот за слободен пристап до информации од јавен карактер и да го препрати Барањето на Барателот до Имателот на информации кој може да располага со истите.
Согласно член 18 од Законот за слободен пристап до информации од јавен карактер „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.
Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 6 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. 
При повторното постапување по предметното Барање Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 
 Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

       Директор,
                                                                                                                           Петар Гајдов

